**Toamna lacrimilor calde**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-ndrăznesc se-aștern pe pagini toate-aceste gânduri, Doamne,

Fiindcă toamnele de-acuma nu-s la fel ca alte toamne,

Sunt mai molcome, frumoase, despletind melancolia

Peste dealurile lunii unde doarme poezia.

N-o trezi nici tu, iubite, hai, acoper-o mai bine

Cu mătasea unei frunze și-apoi miere de albine

Dă-i să-și îndulcească versul, colorează-i în albastru

Păru-ncărunțit de brume. Coapsele din alabastru,

Pântecul care descrie atitudini sculpturale,

Spune-mi tu, nu sunt croite după visurile tale?

Nu-ndrăznesc s-aștern pe pagini fantezia mea, iubire,

Spovedania aceasta nu-i decât o desfrunzire.

- Toamna-și picură conturul, prin livezi, cu stropi de brumă,

Mai devreme c-altădată, încălcând orice cutumă,

Eu stau singur lângă sobă și-mpletesc melancolia

Amintirilor cu tine ce-i dau toamnei poezia

Și-o îmbracă în mătase de la gât pân' la călcâie...

Aș zbura spre tine seara ca un mânz scăpat din frâie

Peste viile aprinse, de culori din curcubeie,

Să te-nalț pe șa din goană și să te iubesc femeie

Ca-ntr-o zi de primăvară, la urechi doi struguri roșii,

Să-ți anin și dinspre mare să se-ntoarcă albatroșii

Cum așternem fantezia peste frunzele brumate

Ignorând c-afară vremea nu ne-ndeamnă la păcate.

Liliana Trif Ioan Grigoraș